Document ID: 32013R1421

KOMISSION DELEGOITU ASETUS (EU) N:o 1421/2013,
annettu 30 päivänä lokakuuta 2013,
yleisen tullietuusjärjestelmän soveltamisesta annetun Euroopan parlamentin ja neuvoston asetuksen (EU) N:o 978/2012 liitteiden I, II ja IV muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 978/2012 (1) ja erityisesti sen 3 artiklan 2 kohdan, 5 artiklan 3 kohdan ja 17 artiklan 2 kohdan,
sekä katsoo seuraavaa:
(1)
Asetuksen (EU) N:o 978/2012 3 artiklassa säädetään, että järjestelmään oikeutettujen maiden luetteloa olisi muutettava maiden kansainvälisen aseman tai luokittelun muuttumisen vuoksi. Järjestelmään oikeutettujen maiden luettelo on mainitun asetuksen liitteessä I.
(2)
Asetuksen (EU) N:o 978/2012 4 artiklassa vahvistetaan arviointiperusteet tullietuuksien myöntämiselle yleisen tullietuusjärjestelmän, jäljempänä ’GSP-järjestelmä’, yleisessä menettelyssä. Tällaisten arviointiperusteiden mukaisesti maalle ei pitäisi myöntää tällaisia etuuksia, jos Maailmanpankki on kolmena peräkkäisenä vuotena luokitellut sen korkean tulotason tai ylemmän keskitulotason maaksi. Mainitun asetuksen liitteessä II on luettelo GSP-järjestelmän yleisen menettelyn edunsaajamaista.
(3)
Asetuksen (EU) N:o 978/2012 17 artiklan 1 kohdassa säädetään, että maan, jonka Yhdistyneet kansakunnat on määrittänyt vähiten kehittyneeksi maaksi, olisi saatava tullietuudet vähiten kehittyneitä maita koskevassa erityisessä menettelyssä (Everything But Arms -menettely, EBA). EBA-edunsaajamaiden luettelo on mainitun asetuksen liitteessä IV.
(4)
Kroatian tasavalta, jäljempänä ’Kroatia’, liittyi Euroopan unioniin 1. heinäkuuta 2013. Sen vuoksi Kroatia olisi poistettava liitteestä I.
(5)
Etelä-Sudanin tasavallasta, jäljempänä ’Etelä-Sudan’, on tullut itsenäinen valtio. Yhdistyneiden kansakuntien yleiskokous antoi 14 päivänä heinäkuuta 2011 päätöslauselman A/RES/65/308, jolla Etelä-Sudan hyväksyttiin Yhdistyneiden kansakuntien jäseneksi. Yhdistyneiden kansakuntien yleiskokous antoi 18 päivänä joulukuuta 2012 päätöslauselman A/RES/67/136, jolla Etelä-Sudan lisättiin vähiten kehittyneiden maiden luetteloon. Sen vuoksi Etelä-Sudan olisi lisättävä liitteisiin I, II ja IV.
(6)
Yleisten tullietuuksien väliaikaisesta peruuttamisesta Myanmarilta/Burmalta annetun neuvoston asetuksen (EY) N:o 552/97 kumoamisesta 12 päivänä kesäkuuta 2013 annetulla Euroopan parlamentin ja neuvoston asetuksella (EU) N:o 607/2013 (2) lopetetaan Myanmarin/Burman yleisen tullietuusjärjestelmän (GSP) tullietuuksien väliaikainen peruuttaminen. Sen vuoksi Burma/Myanmar olisi poistettava liitteen I taulukosta, jossa luetellaan ”3 artiklassa tarkoitetut GSP-järjestelmään oikeutetut maat, jotka on väliaikaisesti poistettu tästä järjestelmästä kaikkien tai tiettyjen kyseisistä maista peräisin olevien tuotteiden osalta”, liitteen II taulukosta, jossa luetellaan ”1 artiklan 2 kohdan a alakohdassa tarkoitetun yleisen menettelyn edunsaajamaat, jotka on väliaikaisesti poistettu kyseisestä menettelystä kaikkien tai tiettyjen kyseisistä maista peräisin olevien tuotteiden osalta” ja liitteen IV taulukosta, jossa luetellaan ”1 artiklan 2 kohdan c alakohdassa tarkoitetun vähiten kehittyneitä maita koskevan erityisen menettelyn edunsaajamaat, jotka on väliaikaisesti poistettu kyseisestä menettelystä kaikkien tai tiettyjen kyseisistä maista peräisin olevien tuotteiden osalta”.
(7)
Maailmanpankki on luokitellut Kiinan kansantasavallan, jäljempänä ’Kiina’, Ecuadorin tasavallan, jäljempänä ’Ecuador’, Malediivien tasavallan, jäljempänä ’Malediivit’, ja Thaimaan kuningaskunnan, jäljempänä ’Thaimaa’, ylemmän keskitulotason maiksi vuosina 2011, 2012 ja 2013. Sen vuoksi Kiina, Ecuador, Malediivit ja Thaimaa olisi poistettava liitteestä II vuoden kuluttua tämän asetuksen voimaantulosta.
(8)
Komission asetuksessa (EU) N:o 1127/2010 (3) vahvistetaan kolmen vuoden siirtymäkausi Malediivien poistamiseksi vähiten kehittyneitä maita koskevasta erityisestä menettelystä (Everything But Arms -menettely, EBA), ja säädetään, että Malediivit poistetaan EBA-edunsaajamaiden luettelosta 1 päivänä tammikuuta 2014. Sen vuoksi Malediivit olisi poistettava liitteestä IV.
(9)
GSP-asetuksen 5 artiklan 2 kohdassa GSP-edunsaajamaille ja talouden toimijoille annetaan aikaa tehdä asiaankuuluvat mukautukset, joita maan aseman muuttuminen järjestelmässä edellyttää. Tämä aika olisi mainittava kunkin GSP-edunsaajamaan kohdalla asetuksen (EU) N:o 978/2012 asianomaisessa liitteessä,
ON HYVÄKSYNYT TÄMÄN ASETUKSEN:
1 artikla
Muutetaan asetus (EU) N:o 978/2012 seuraavasti:
1)
Korvataan liite I tämän asetuksen liitteessä I olevalla tekstillä.
2)
Korvataan liite II tämän asetuksen liitteessä II olevalla tekstillä.
3)
Korvataan liite IV tämän asetuksen liitteessä III olevalla tekstillä.
2 artikla
Tämä asetus tulee voimaan 1 päivänä tammikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä lokakuuta 2013.

Labels: 3
13
18
19